Nyepi sampun usan,
mangkin Ngembak Geni. Ring Kecamatan Banjar, Buléléng, wénten tradisi unik
rikala Ngembak Geni. Tradisi punika mawasta Nyakan Diwang, nyakan utawi
maratengan rikala Ngembak Geni. Kalaksanayang ring sisin margin désané. Rikala
punika kramané sampun metangi dauh 02.00 semeng. Samian mataki-taki pacang
ngalaksanayang Nyakan Diwang.
Yén biasané kramané
nyakan utawi maratengan ring paon, dinané mangkin ring sisin margin désané,
ring ajeng embak-embakan pamesun umahnyané. Panci, dangdang, jalikan tanah,
saang, térmos, samian kabakta ka sisin marginé. Punika taler beras, toya, miwah
sané lianan. Marérod saking tanggu kantos ka muncuk désané kramané maratengan.
Rikala sami sampun
tegep, kramané ngawit Nyakan Diwang. Saangé ring tengah jalikané kaancungin
api, dangdangé sané sampun madaging toya kagenahang ring duur jalikané.
Sapunapi ja anaké maratengan, asapunika unduk sané pacang kapanggihin.
Pakedék pakenyung
sareng sandingan, saling capatin, saling dengokin, saling paakin, punika taler
pacang kapanggih rikala radisi puniki kamargiang. Panyamabrayaané sayan
nyangket kadi engket, raket, punika wantah tatujon tradisi puniki.
Nyakan diwang puniki
sampun katami saking para leluhurnyané, lan kantun lestari kantos mangkin.
Kramané percaya, yéning ngalaksanayang Nyakan Diwang puniki, leteh ring angga
sang sané ngalaksanayang pacang ical.
Usan Nyakan Diwang,
kalanturang antuk majengan sareng kulawarga utawi krama lianan. Napi sané
kalebengin rikala maratengan, nika kapuponin rikala majengan. (sup)
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bug_Latn ban_Latn ban_Latn ban_Latn ban_Latn ban_Latn ban_Latn ban_Latn kab_Latn ban_Latn ban_Latn